**ΙΔΡΥΜΑ ΑΝΤΖΟΥΛΗ – ΠΡΟΚΗΡΥΞΗ ΥΠΟΤΡΟΦΙΑΣ**

Το Ίδρυμα Αντζουλή, στο πλαίσιο των γενικότερων προσπαθειών του για στήριξη και προβολή των δράσεων που άπτονται των **Ανθρωπιστικών Σπουδών**, όπως αυτές αποτυπώνονται στον [γενικό σκοπό και στους ειδικότερους στόχους](https://antzoulis.foundation/antzoulis-foundation/aim-and-objectives/) του Ιδρύματος, ενθαρρύνει και στηρίζει την ενασχόληση νέων επιστημόνων με τους επιμέρους τομείς των  Ανθρωπιστικών Σπουδών και τις συναφείς με αυτούς δράσεις, παρέχοντας χορηγίες/υποτροφίες για οικονομική ενίσχυση προπτυχιακών και μεταπτυχιακών φοιτητών.

 Οι χορηγίες/υποτροφίες προς τους προπτυχιακούς φοιτητές αφορούν στη διεκπεραίωση **Βασικών Σπουδών (ΒΑ)** σε τομείς και πεδία που άπτονται των Ανθρωπιστικών Σπουδών. Οι χορηγίες/υποτροφίες για προπτυχιακούς φοιτητές προκηρύσσονται κατά καιρούς, αναλόγως της διαθεσιμότητας των κονδυλίων και χορηγούνται στη βάση συγκεκριμένων κριτηρίων, που αφορούν αφενός στο ήθος και στην επίδοση του φοιτητή, αφετέρου στην οικονομική του κατάσταση.

Οι χορηγίες/υποτροφίες προς τους μεταπτυχιακούς φοιτητές αφορούν στη διεκπεραίωση Μεταπτυχιακών Σπουδών για απόκτηση **Μεταπτυχιακού Τίτλου (ΜΑ)** ή **Διδακτορικού Τίτλου (Phd)** σε τομείς και πεδία που άπτονται των Ανθρωπιστικών Σπουδών. Οι χορηγίες/υποτροφίες για μεταπτυχιακούς φοιτητές προκηρύσσονται, επίσης, κατά καιρούς, αναλόγως της διαθεσιμότητας των κονδυλίων και των ερευνητικών προτεραιοτήτων που θέτει το Ίδρυμα και χορηγούνται στη βάση συγκεκριμένων κριτηρίων που αφορούν αφενός στο ήθος και στην επίδοση του φοιτητή, αφετέρου στην οικονομική του κατάσταση και στο οικονομικό κόστος των σπουδών του.

Τόσο οι προπτυχιακοί/ές όσο και οι μεταπτυχιακοί/ές φοιτητές/τριες μπορούν, ανεξαρτήτως της προγραμματισμένης προκήρυξης των εν λόγω χορηγιών/υποτροφιών, να αιτηθούν την οικονομική στήριξη του Ιδρύματος για την διεκπεραίωση των σπουδών τους.

Η τρέχουσα προκήρυξη υποτροφίας καθιστά ως δικαιούχους δημότες/ισσες που κατάγονται ή/και διαμένουν στην Αθηαίνου και οι οποίοι, κατά το προσεχές ακαδημαϊκό έτος 2024-2025, έχουν εξασφαλίσει θέση για **σπουδές στα Δημόσια Ανώτατα Εκπαιδευτικά Ιδρύματα (Πανεπιστήμια) της Κύπρου ή της Ελλάδας** ως **πρωτοετείς** φοιτητές/τριες ή βρίσκονται ήδη ως εγγεγραμμένοι/ες **δευτεροετείς**, **τριτοετείς ή τεταρτοετείς** φοιτητές/τριες στα Δημόσια Ανώτατα Εκπαιδευτικά Ιδρύματα (Πανεπιστήμια) της Κύπρου ή της Ελλάδας.

Σημειώνεται ότι, στη βάση των καταστατικών σκοπών και στόχων του Ιδρύματος, η υποτροφία απευθύνεται σε φοιτητή/τρια των **Τμημάτων των Φιλοσοφικών Σχολών, των Μουσικών Σχολών και των Σχολών Καλών Τεχνών των Δημόσιων Ανώτατων Εκπαιδευτικών Ιδρυμάτων (Πανεπιστημίων) της Κύπρου ή της Ελλάδας**.

Για τους/τις υποψήφιους/ες πρωτοετείς φοιτητές/τριες (κατά το προσεχές ακαδημαϊκό έτος) ως ικανοποιητική επίδοση για τη διεκδίκηση της υποτροφίας θεωρείται η γενική αριθμητική επίδοση (Μ.Ο.) **17/20 και άνω** **στο Απολυτήριο Λυκείου**. Για τους υφιστάμενους/ες φοιτητές/τριες (δευτεροετείς, τριτοετείς, τεταρτοετείς κατά το προσεχές ακαδημαϊκό έτος), δεν λαμβάνεται υπόψη η γενική αριθμητική επίδοση στο Απολυτήριο Λυκείου και ως ικανοποιητική επίδοση για τη διεκδίκηση και τη διατήρηση της υποτροφίας θεωρείται η γενική αριθμητική επίδοση (Μ.Ο.) **7,5/10 και άνω στα συμπληρωμένα εξάμηνα σπουδών**.

Οι αιτήσεις των **προπτυχιακών φοιτητών** θα πρέπει να συνοδεύονται από τα εξής δικαιολογητικά: **(i)** πιστοποιημένη διεύθυνση διαμονής στην Αθηαίνου ή αποδεικτικό καταγωγής από την Αθηαίνου (και προσωρινής διεύθυνσης διαμονής σε άλλη περιοχή της Κύπρου ή διαμονής στην Ελλάδα), **(ii)** πιστοποιημένο αντίγραφο Απολυτηρίου Δευτεροβάθμιας Εκπαίδευσης, **(iii)** πιστοποιημένο Αποδεικτικό Εγγραφής και Φοίτησης σε συγκεκριμένο δημόσιο Πανεπιστήμιο και συγκεριμένη Σχολή δημόσιου Πανεπιστημίου της Κύπρου ή της Ελλάδας, όπου να διαφαίνεται το έτος προπτυχιακών σπουδών στο οποίο ευρίσκεται ο/η φοιτητής/τρια, **(iv)** πιστοποιημένη Αναλυτική Βαθμολογία Μαθημάτων από το Πανεπιστήμιο στο οποίο φοιτά ο/η φοιτητής/τρια (για δευτεροετείς, τριτοετείς, τεταρτοετείς φοιτητές/ριες), **(v)** επίσημο Αποδεικτικό Ετήσιου Εισοδήματος της οικογένειας από την αρμόδια Υπηρεσία του κράτους, εάν ο/η φοιτητής/τρια είναι εξαρτώμενος/η, **(vi)** επίσημο Αποδεικτικό Ετήσιου Εισοδήματος του/της φοιτητή/τριας, εάν δεν είναι εξαρτώμενος/η και εργάζεται, **(vii)** Συστατική Επιστολή από δύο (2) ακαδημαϊκούς του Πανεπιστημίου στο οποίο φοιτά ο/η φοιτητής/τρια, εκ των οποίων η μία (1), τουλάχιστον, Συστατική Επιστολή από ακαδημαϊκό της Σχολής στην οποία φοιτά ο/η φοιτητής/τρια.

Εάν ο/η φοιτητής/τρια θα είναι πρωτοετής το προσεχές ακαδημαϊκό έτος, θα γίνουν δεκτές Συστατικές Επιστολές από δύο (2) καθηγητές Μέσης Εκπαίδευσης του σχολείου από το οποίο αποφοίτησε ο/η υποψήφιος φοιτητής/τρια, εκ των οποίων η μία (1), τουλάχιστον, Συστατική Επιστολή από καθηγητή Φιλολογικών Μαθημάτων.

Οι αιτήσεις των **μεταπτυχιακών φοιτητών** θα πρέπει να συνοδεύονται από τα εξής δικαιολογητικά: **(i)** πιστοποιημένη διεύθυνση διαμονής στην Αθηαίνου ή αποδεικτικό καταγωγής από την Αθηαίνου (και προσωρινής διεύθυνσης διαμονής σε άλλη περιοχή της Κύπρου ή διαμονής στην Ελλάδα), **(ii)** πιστοποιημένο αντίγραφο Απολυτηρίου Δευτεροβάθμιας Εκπαίδευσης, **(iii)** πιστοποιημένο αντίγραφο Βασικού/ών Πτυχίου/ων, **(iv)** πιστοποιημένη Αναλυτική Βαθμολογία Μαθημάτων Βασικού/ών Πτυχίου/ων, **(v)** πιστοποιημένο Αποδεικτικό Εγγραφής και Φοίτησης σε συγκεκριμένο δημόσιο Πανεπιστήμιο και συγκεριμένη Σχολή δημόσιου Πανεπιστημίου της Κύπρου ή της Ελλάδας, όπου να διαφαίνεται το έτος μεταπτυχιακών σπουδών στο οποίο ευρίσκεται ο/η φοιτητής/τρια, **(vi)** επίσημο Αποδεικτικό Ετήσιου Εισοδήματος της οικογένειας από την αρμόδια Υπηρεσία του κράτους, εάν ο/η μεταπτυχιακός/ή φοιτητής/τρια είναι εξαρτώμενος/η, **(vii)** επίσημο Αποδεικτικό Ετήσιου Εισοδήματος του/της φοιτητή/τριας, εάν δεν είναι εξαρτώμενος/η και εργάζεται, **(viii)** Συστατική Επιστολή από δύο (2) ακαδημαϊκούς του Πανεπιστημίου στο οποίο φοιτά ο/η φοιτητής/τρια, εκ των οποίων η μία (1), τουλάχιστον, Συστατική Επιστολή από ακαδημαϊκό της Σχολής στην οποία φοιτά ο/η μεταπτυχιακός/ή φοιτητής/τρια.

Η υποβολή των αιτήσεων, [**ταχυδρομικά**](https://antzoulis.foundation/%ce%b5%cf%80%ce%b9%ce%ba%ce%bf%ce%b9%ce%bd%cf%89%ce%bd%ce%af%ce%b1/) ή [**ηλεκτρονικά**](https://antzoulis.foundation/%ce%b5%cf%80%ce%b9%ce%ba%ce%bf%ce%b9%ce%bd%cf%89%ce%bd%ce%af%ce%b1/), θα πρέπει να **απευθύνεται στον Δήμο Αθηαίνου**, ο οποίος θα προβεί και στην πρώτη αξιολόγηση των αιτήσεων, προτού αυτές αποσταλούν στο Διοικητικό Συμβούλιο του Ιδρύματος Αντζουλή για την τελική αξιολόγηση και την επιλογή του/της δικαιούχου. Νοείται ότι η υποβολή της αίτησης θα πρέπει να συνοδεύεται, αντίστοιχα, από όλα τα απαραίτητα δικαιολογητικά σε γραπτή ή ηλεκτρονική μορφή.

Η αίτηση θα πρέπει, επίσης, να συνοδεύεται από σύντομο **Βιογραφικό Σημείωμα** και προσωπική **Επιστολή** του/της προπτυχιακού/ής ή μεταπτυχιακού/ής φοιτητή/τριας **προς τον Δήμαρχο Αθηένου** στην οποία ο/η πρώτος/η θα πρέπει να αναφέρεται στο επίπεδο των σπουδών του/της, προπτυχιακό ή μεταπτυχιακό, και στον βασικό τίτλο, προπτυχιακό ή μεταπτυχιακό, στην επιμέρους θεματική και στο αιτιολογικό του αιτήματος για χορηγία από το Ίδρυμα Αντζουλή. Στο αιτιολογικό θα πρέπει απαραίτητα να περιέχεται αναλυτική **Έκθεση Ετήσιων Εξόδων** του/της φοιτητή/τριας (ενοίκιο, έξοδα καθημερινής διαβίωσης, έξοδα διακίνησης, αεροπορικά εισιτήρια κ.ά.).

Τα αιτήματα που θα αποσταλούν από τον Δήμο Αθηαίνου προς το Ίδρυμα Αντζουλή, θα τύχουν εξέτασης και γνωμάτευσης από Ειδική Επιστημονική Επιτροπή που θα οριστεί – για τον σκοπό αυτόν και αναλόγως του επιπέδου σπουδών – από το Διοικητικό Συμβούλιο του Ιδρύματος. Ο/Η φοιτητής/τρια θα λάβει, αρχικά, **μερική ή ολική χορηγία για ένα έτος σπουδών**, αφού το αιτημά του/της λάβει την έγκριση της πλειοψηφίας του Διοικητικού Συμβουλίου και θα διατηρεί το **δικαίωμα ανανέωσης** της παρεχόμενης υποτροφίας, αφού εξακολουθεί να πληροί τους όρους και τις προϋποθέσεις της προκήρυξης και δεν έχει υπερβεί τον λογικό χρόνο αποπεράτωσης των σπουδών του, όπως αυτός ορίζεται στα συγκεκριμένα κάθε φορά Προγράμματα Σπουδών των Δημόσιων Πανεπιστημίων της Κύπρου ή της Ελλάδας. Το ύψος της χορηγίας καλύπτει, πρωτίστως, το **ενοίκιο** του/της φοιτητή/τριας σε μηνιαία βάση.

Το Διοικητικό Συμβούλιο του Ιδρύματος διατηρεί το δικαίωμα να καλέσει τον/τη φοιτητή/τρια σε προσωπική συνέντευξη και να ζητήσει οποιαδήποτε τεκμήρια και δικαιολογητικά, προτού λάβει την τελική του απόφαση.